《与诸人步郊外作寄舍弟斯川》
宋代·刘跂

行年踰六十，衰堕百虑休。新春逢佳日，忽漫思出游。

邻曲四五人，风味成一流。步屧相后先，散若水上鸥。

重城未云远，乃得此林丘。缅怀斜川人，疏野更无俦。

千载今日欢，政尔聊相酬。谁言恨枯槁，兹语当信不。

阿连最领此，欲语翻离忧。寄声早归来，二仲须羊求。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。